钦定古今图书集成/理学汇编/学行典/第243卷 > 段枣强
## 钦定古今图书集成/理学汇编/学行典/第243卷 > 段枣强

按《完县志》：“段枣强，本县人。正德七年，流贼邢老虎、赵
风子等，抢掳至县，攻围城池。知县领乡民固守，激以
忠义。惟强中怀愤烈，率县死士屡劫贼营，矢石不避，
卒罹于难。令作挽歌伤之。歌曰：‘段枣强，段枣强，石为
胆，铁作肠。今年盗贼起，郡县皆仓皇。妻子被淫劫，庐
舍被焚戕。不意圣朝宁谧久，突遭此变诚堪伤。公乃’”
愤然不惜命，立志但欲扶纲常。孤忠烈烈薄云汉，《巡
远》之辈堪颉颃。可笑无能孱者徒，闻风奔走无边方。
堂堂亦负丈夫躯，好施铅粉学红妆。太平天子悬高
鉴，懦者罪之忠者扬。褒尔爵兮官尔后，遣使谕祭何
芬芳。天语叮咛贲幽扃，太史大笔书行藏。人生一死
固足惜，如公之死诚何妨。忆我少年读书史，每逢忠
义心激昂。今亦委质食君禄，濒危宁敢计存亡。倘若
一死得其所，愿与段公同翱翔。